“เอ็มม่า ราดูคานู” ดาวรุ่งอังกฤษ วัย 18 ผงาดคว้าแชมป์เทนนิส “ยูเอส โอเพ่น” สมัยแรก
"เอ็มม่า ราดูคานู" นักเทนนิสสาวดาวรุ่งจากอังกฤษ มือ 150 ของโลก ได้แจ้งเกิดบนสังเวียนเทนนิสอาชีพเต็มตัว ในวัยเพียง 18 ปี หลังคว้าถ้วยแชมป์ แกรนด์ สแลม ใบแรกในชีวิตกับศึก ยูเอส โอเพน และได้เงินรางวัลไป 2.5 ล้านเหรียญสหรัฐ (ประมาณ 81 ล้านบาท) จ่อขึ้นแท่นมือ 23 ของโลก
12 ก.ย. 2564

ผู้สื่อข่าวรายงานว่า การแข่งขันเทนนิสแกรนด์สแลมสุดท้ายของปี “ยูเอส โอเพ่น 2021” ที่ฟลัชชิง เมโดวส์ โคโรน่า พาร์ค ในนครนิวยอร์ก สหรัฐอเมริกา ชิงเงินรางวัลรวมทั้งสิ้น 57,500,000 เหรียญสหรัฐ หรือ ประมาณ 1,897,500,000 บาท เมื่อวันที่ 12 ก.ย.2564 ทั้งนี้มาถึงรอบชิงชนะเลิศ หญิงเดี่ยว “เอ็มม่า ราดูคานู” นักเทนนิสสาวดาวรุ่งจากอังกฤษ มือ 150 ของโลก ได้แจ้งเกิดบนสังเวียนเทนนิสอาชีพอย่างเต็มตัวหลังคว้าถ้วยแชมป์ แกรนด์ สแลม ใบแรกในชีวิตกับศึก ยูเอส โอเพน หลังเอาชนะ เลย์ลาห์ เฟอร์นานเดซ คู่ต่อกรร่วมรุ่นจากแคนาดา 2 เซตรวด
โดยเซตแรก ต่างฝ่ายต่างเบรคเกมฝั่งตรงข้ามจนเสมอกัน 4-4 ก่อนที่ ราดูคานู มาเก็บแต้มเสิร์ฟของตัวเอง แล้วเบรคคู่แข่งในเกมถัดไป จนชนะขึ้นแท่นไปก่อน 1-0 เซต 6-4
อีกทั้งเซตสอง เฟอร์นานเดซ ไม่ยอมง่ายๆ หลังจัดการเก็บแต้มในเสิร์ฟตัวเอง ไล่ตามมา 3-5 แต่สุดท้ายเกมที่ 9 ราดูคานู จัดการเสิร์ฟเอซในแต้มดิวซ์ส่งท้าย ก่อนผงาดคว้าแชมป์ แกรนด์ สแลม ใบแรกในชีวิตกลับบ้านด้วยผลงานชนะ 2-0 เซต 6-4, 6-3
สำหรับสิ่งที่เกิดขึ้นทำให้ ราดูคานู วัย 18 ปี กลายเป็นนักหวดคนแรกในประวัติศาสตร์ที่ฝ่าด่านจากรอบคัดเลือก เข้ามาเป็นแชมป์โดยไม่แพ้ใครเลย ชนะ 10 แมตช์รวด และเป็นนักหวดอังกฤษคนแรกในรอบ 44 ปี ที่ได้ชูถ้วย แกรนด์ สแลม นับตั้งแต่ เวอร์จิเนีย เวด ตำนานหวดชาวอังกฤษเคยทำไว้เมื่อปี 1977 ที่วิมเบิลดัน
อนึ่ง ราดูคานู เป็นแชมป์อายุน้อยที่สุด นับตั้งแต่ มาเรีย ชาราโปว่า ตำนานหวดหญิงชาวรัสเซีย ทำไว้ในศึก วิมเบิลดัน ปี 2004 ด้วยวัย 17 ปี และได้เงินรางวัลกลับบ้านไป 2.5 ล้านเหรียญสหรัฐ (ประมาณ 81 ล้านบาท)
ทั้งนี้ เอ็มมา ราดูคานู เตรียมกระโดดขึ้นมารั้งมืออันดับ 23 ของโลกในเทนนิสอาชีพ จากเดิมอยู่ในอันดับ 150 ซึ่งรอการประกาศชัดเจนในวันจันทร์นี้